和黎德升贈別
作者：洪咨夔
朝代：宋

paragraphs: 朱弦無繁聲，大羹有至味。
人惟不苟同，終亦不苟異。
咸戒咸其腓，賁取賁其趾。
出處進退間，當思古人齒。
嗟予何爲者，涉世聊復爾。
來從吳盡頭，直到蜀築底。
赫日青石裂，凄風黄葉委。
道旁幾揶揄，得已猶不已。
君如細柳軍，堅壁閲兒戲。
又如渥洼馬，超軼不受縶。
客窗日相從，肝膽瑩彼己。
偏校紛已侯，憐我尚猿臂。
胸藏數萬甲，智絕三十里。
清談對夜分，常恨世少治。
酒酣或怒駡，天下無真是。
佞夫戴髑髏，請劍淬越砥。
長亭楊柳黄，妙語鮑謝體。
不作兒女別，相期青雲器。
深沉老元戎，夢寐古輿地。
視師薄郾城，受甲高熊耳。
相與善籌之，塞草春無際。